《满江红·著意留春》
宋代·刘仙伦

著意留春，留不住、春归难恋。最苦是、梅天烟雨，麦秋庭院。嫩竹苦浓莺出谷，柔桑采尽蚕成茧。奈沈腰、宽尽有谁知，难消遣。幽阁恨，双眉敛。香笺寄，飞鸿远。向风帘羞见，一双归燕。翠被闲将情做梦，青楼赚得恩成怨。对尊前、莫惜唤琼姬，持杯劝。

作者简介：刘仙伦（生卒年不详）一名儗，字叔儗，号招山，庐陵（今江西吉安）人。与刘过齐名，称为“庐陵二布衣”。著有《招山小集》一卷。赵万里《校辑宋金元人词》辑为《招山乐章》一卷。